Πρακτικά μιας Δίκης,

«Οι μάγισσες του Τρεντίνο»

Σχολιασμός Κειμένου

Διαβάζοντας το κείμενο παρατηρούμε την ακραία και βίαιη δράση της Ιεράς Εξέτασης κατά των κατηγορούμενων και ειδικότερα των γυναικών. Η μεσαιωνική Ιερά εξέταση ξεκίνησε γύρω στο 1184 και τελειοποιήθηκε το 1231, όταν ο Πάπας Γρηγόριος Στ’ ίδρυσε την Παπική Ιερά Εξέταση στη Ρώμη, για να καταπολεμήσει τους αμαρτωλούς αιρετικούς. Το δήθεν «ιερό» αυτό δικαστήριο, είχε άφεση αμαρτιών από την Παπική Καθολική Εκκλησία, για τα άγρια και σαδιστικά βασανιστήρια που εφάρμοζε για πάνω από 600 χρόνια κατά των «άπιστων», γνωστά ως «Μεσαιωνικά Βασανιστήρια». Το 1834, η βασίλισσα Ισαβέλλα Β’ της Ισπανίας την κατήργησε.

Στόχος της Ιεράς Εξέτασης ήταν να καταπνίξει οποιαδήποτε αντίθετη, πρωτοποριακή και επιστημονική ιδέα ξεπρόβαλε την εποχή εκείνη και έβαζε σε κίνδυνο την κυριαρχία της Παπικής Εκκλησίας. Δεν έκανε διακρίσεις ανάμεσα σε φτωχούς, πλούσιους, επιστήμονες ή αμόρφωτους. Η μοναδική διάκριση που έκανε ήταν ανάμεσα σε άντρες και σε γυναίκες.

Οι γυναίκες συχνά ήταν τα εξιλαστήρια θύματα για την Ιερά Εξέταση, όπως καθαρά φαίνεται και από το παραπάνω κείμενο, και γι΄αυτό υπήρχαν ειδικά βασανιστήρια γι΄αυτές. Ενδεικτικά αναφέρεται στη βιβλιογραφία «ο μαστοβγάλτης», « το αχλάδι της αγωνίας», το «Ισπανικό γαργαλητό», ο «τεχνητός πνιγμός» κ.α. .Καμία γυναίκα δεν άντεχε σε τέτοιου είδους βασανιστήρια και γι’ αυτό τις περισσότερες φορές ομολογούσαν την ενοχή τους, ακόμη κι αν δεν έφταιγαν σε τίποτα. Σπάνια γλίτωναν και η κατάληξη ήταν η εσχάτη των ποινών «η πυρά».

Τα θύματα των γυναικών στην Ευρώπη από τη Ιερά Εξέταση κυμαίνονται στο 75-80 % των συνολικών θυμάτων. Η διάκριση αυτή οφείλεται κυρίως στη λαϊκή αντίληψη κατά τα μεσαιωνικά χρόνια, για την ύπαρξη μαγισσών, οι οποίες αφιέρωναν τη ζωή τους για να βλάπτουν και να σκοτώνουν τους συνανθρώπους τους, χρησιμοποιώντας διαβολικά μάγια.

Γενικά όμως η θέση της γυναίκας στον Μεσαίωνα ήταν υποβαθμισμένη και άθλια εκτός ορισμένων εξαιρέσεων. Ειδικότερα, η Εκκλησία τις θεωρούσε ως σύμβολο αμαρτίας και κακού. Οι γυναίκες ήταν καταπιεσμένες και υποδουλωμένες ενώ οι άντρες αντιπροσώπευαν την αρετή και ασκούσαν την εξουσία προβάλλοντας το ιδεώδες των ιπποτών και των ασκητικών μοναχών.

Το κείμενο λοιπόν αυτό αναδεικνύει την άνιση μεταχείριση της γυναίκας και την έντονη εξουσία που ασκούσε η Εκκλησία σε βάρος της, αφού τις θεωρούσε κατώτερα όντα, με ανήθικο χαρακτήρα. Η Ιερά Εξέταση εξυπηρετούσε με ιδιαίτερο ζήλο αυτά ακριβώς τα συμφέροντα και αντιλήψεις της Εκκλησίας.

 Δημήτρης Κουρεντζής Β1

 Υπεύθυνος καθηγητής : Γ. Καπετανάκης

**Πηγές :**

1. mariakosioni.blogspot.com/2012/12/1\_28.html
2. [https://el.wikipedia.org/wiki/Ιερά\_Εξέταση](https://el.wikipedia.org/wiki/%CE%99%CE%B5%CF%81%CE%AC_%CE%95%CE%BE%CE%AD%CF%84%CE%B1%CF%83%CE%B7)
3. [www.mixanitouxronou.gr/to-louri-to-rafi-i-kounia-tou-iouda-ta-vasanistiria-tis-ieras-e](http://www.mixanitouxronou.gr/to-louri-to-rafi-i-kounia-tou-iouda-ta-vasanistiria-tis-ieras-e)...
4. https://rogerios.wordpress.com/2010/03/12/η-γυναίκα-στον-μεσαίωνα/